Pactem Nord renova els seus compromisos per l’ocupació a l’Horta Nord
2025-07-24

El Pacte Territorial per a la Creació d’Ocupació, Pactem Nord, ha celebrat en la localitat de Massamagrell un acte institucional per consolidar els compromisos locals en favor de l’ocupació; acte que ha comptat amb la participació de tots els ajuntaments i entitats sense ànim de lucre signataris del Pacte, entre els quals no va faltar l’alcalde de Burjassot, Rafa García, i Emili Altur, regidor de Promoció Econòmica i diputat en la Diputació de València.

El document subscrit pels alcaldes dels municipis de l’Horta Nord i pels representants de les associacions empresarials i sindicats planteja diverses línies de treball que persegueixen abordar la problemàtica de la desocupació en l’Horta Nord a través del compromís i la unió de les administracions i els agents socials i econòmics del territori.

L’alcalde de Massamagrell i diputat en la Diputació de València, Miguel Bailach Luengo, va ser l’encarregat de donar la benvinguda a tots els presents, entre els quals es trobaven el gerent del Consorci Pactem Nord, José Antonio Navarro, i el president de Pactem Nord, Héctor Bueno, mostrant el treball de l’entitat i posant en valor allò que realitzen dia a dia els professionals dels ajuntaments signataris amb els seus equips de govern locals.

Després d’aquesta intervenció i la del gerent de Pactem Nord, es va analitzar per part de les vicepresidències de l’entitat, el treball realitzat, plasmant alguns reptes de futur relacionats amb l’ocupació. Van prendre la paraula Ramiro Martín Pescador, president d’AUPIM, Santiago Salvador Cardo, president d’ASIVALCO, Ana María García Alcolea, responsable d’ocupació de CCOO, Miquel Jordà Morales, secretari general Unió comarcal Horta Nord UGT, i Miguel Gallego Blanca, vicepresident 3r de l’entitat i tinent alcalde de Montcada. També van intervenir en l’acte, per part de la 2a vicepresidència de Pactem Nord, Emili Altur Mena, diputat en la Diputació de València i regidor de Promoció Econòmica de l’Ajuntament de Burjassot, qui va agrair l’alcaldessa de Godella, Eva Sanchis, que li donara l’oportunitat d’intervenir i, tancant el torn d’intervenció de les vicepresidències, Rafa García García, alcalde de Burjassot, que va destacar que el Consistori sempre ha participat en les iniciatives d’ocupació, sent de fet cofundador l’any 2001 de Pactem Nord.

Una vegada finalitzades les intervencions de les vicepresidències de l’entitat, es va procedir a la signatura del document a través del qual es renoven els compromisos locals per l’ocupació. Després de la signatura d’alcaldes i representants en el Consell Rector del Consorci del Pacte Territorial per a la Creació d’Ocupació, Pactem Nord, i per finalitzar l’acte, van prendre la paraula el vicepresident primer de la Diputació de València i alcalde de Montcada, Juan José Medina Esteban, i el president de Pactem Nord, Héctor Bueno.

L’acte institucional va comptar, a més, amb l’assistència de membres dels grups de les corporacions locals, responsables d’instituts d’educació secundària, centres educatius, del teixit associatiu, especialment associat a la dona i al comerç, de diverses entitats de caràcter social col·laboradores, professionals, empresaris, emprenedors i usuaris amb els quals treballa Pactem Nord.